
ABSTRACT
Prezentul studiu îşi propune să trateze aspecte importante referitoare la imunitatea parlamentară în state membre ale Uniunii Europene.

Imunitatea parlamentară are caracter imperativ, nu constituie un simplu drept subiectiv al parlamentarului la care el ar putea renunţa. Ea este de ordine publică şi, deci, poate fi invocată din oficiu şi oricând, nu doar de cel interesat, făcând parte din statutul parlamentarului care, la rândul său, este de ordine publică.
Sediul materiei pentru întreaga problematică legată de imunitatea parlamentară se află în constituţii, în regulamentele camerelor parlamentare, în legi speciale cu privire la exercitarea mandatului de parlamentar.
Referitor la imunitatea parlamentară am avut în vedere ambele aspecte ale acestei noţiuni: lipsa răspunderii pentru opiniile ori voturile exprimate cu ocazia exercitării mandatului şi inviolabilitatea, care are menirea de a apăra mandatul de parlamentar de acele acţiuni penale îndreptate împotriva membrilor parlamentului pentru acte săvârşite ca simpli cetăţeni.
Imunitatea parlamentară nu poate fi nici extinsă, nici restrânsă printr-un act subordonat Constituţiei, ea nu poate fi suspendată şi poate fi ridicată doar de Camera respectivă şi numai în considerarea temeiului de fapt şi de drept ce justifică luarea acestei măsuri.

Merită a fi reţinută evoluţia constantă a noţiunii de imunitate parlamentară cu toate aspectele juridice aferente la nivelul statelor membre ale Uniunii Europene. În acest sens, există state europene unde imunitatea priveste orice procedură judiciară, state în care vizează numai procedura penală, cu excepţia flagrantului delict, precum şi state unde imunitatea nu este consacrată.

Astfel, pot fi menţionate drept exemple recente : desfiinţarea imunităţii parlamentare împotriva urmăririi penale începând cu septembrie 2012 (Slovacia) ori practica parlamentară ce vizează adoptarea la începutul fiecarei sesiuni a unei hotărâri prin care se aprobă automat orice cerere ar veni de ridicare a imunităţii parlamentare, fără a mai fi consultat dosarul parlamentarului în cauză (Bundestag -Germania).
În fine, imunitatea parlamentară trebuie să respecte valorile democratice şi principiul egalităţii în faţa legii pentru toţi cetăţenii conform art. 16 alin.(1) din Constituţia României fiind consecinţa unui imperativ al statutului parlamentarilor care trebuie să-şi exercite mandatul în serviciul alegătorilor.

CONSIDERATII GENERALE 

Imunitatea parlamentară este, în esenţă, o cauză care înlătură incidenţa legii penale. Justificarea acestei imunităţi derivă din ideea că puterea legislativă trebuie să fie independentă faţă de celelalte puteri în stat, ceea ce nu se poate obţine decât prin asigurarea unei libertăţi complete în exprimarea voturilor şi opiniilor membrilor Parlamentului
.

În ce priveşte imunitatea parlamentară, Constituţia României admite în cuprinsul articolului 72 alin. 1 că: „Deputaţii şi senatorii nu pot fi traşi la răspundere juridică pentru voturile sau pentru opiniile politice exprimate în exercitarea mandatului”. 
Aşadar, imunitatea parlamentară nu implică orice fapte infracţionale ce ar fi putut fi comise de un parlamentar, ci ea se rezumă numai la acele infracţiuni care sunt comise în legătură cu exercitarea mandatului parlamentar (infracţiuni inerente dezbaterilor: calomnie, insultă, ultraj, în cadrul dezbaterilor parlamentare). Imunitatea durează pe tot timpul mandatului pentru faptele – expres arătate mai sus – săvârşite în timpul exercitării acestuia. Expresia exercitarea mandatului trebuie înţeleasă în sensul de îndeplinire a mandatului, deci numai opiniile sau voturile emise în cursul acestei îndepliniri vor beneficia de imunitate.

De asemenea, Constituţia soluţionează chestiunea inviolabilităţii parlamentare în cuprinsul art. 72 alin. 2 şi 3. 
Potrivit art. 72 alin. 2: „Deputaţii şi senatorii pot fi urmăriţi şi trimişi în judecată penală pentru fapte care nu au legătură cu voturile sau cu opiniile politice exprimate în exercitarea mandatului, dar nu pot fi percheziţionaţi, reţinuţi sau arestaţi fără încuviinţarea Camerei din care fac parte, după ascultarea lor. Urmărirea şi trimiterea în judecată penală se pot face numai de către Parchetul de pe lângă Înalta Curte de Casaţie şi Justiţie. Competenţa de judecată aparţine Înaltei Curţi şi Justiţie”. 
Scopul acestei inviolabilităţi (imunităţi procedurale) este de a nu priva un parlamentar de posibilitatea de a-şi exercita funcţia, ca urmare a unor urmăriri represive sau abuzive, inspirate din presupuse motive politice.
Astfel, imunitatea nu conferă parlamentarului privilegii absurde în raport cu cerinţele legii penale. Ea nu îl protejează la modul absolut decât în ceea ce priveşte opiniile şi voturile exprimate în virtutea mandatului ce i-a fost încredinţat în mod democratic de către alegători. Pentru infracţiunile ce nu au nici o legătură cu îndeplinirea acestui mandat, parlamentarul răspunde juridic ca oricare alt cetăţean, singurele înlesniri ce i se recunosc fiind de ordin procedural
.
Potrivit art. 72 alin. 3: „În caz de infracţiune flagrantă, deputaţii sau senatorii pot fi reţinuţi şi supuşi percheziţiei. Ministrul Justiţiei îl va informa neîntârziat pe preşedintele Camerei asupra reţinerii şi a percheziţiei. În cazul în care Camera sesizată constată că nu există temei pentru reţinere, va dispune imediat revocarea acestei măsuri”. 
Prin urmare, trebuie reţinut că inviolabilitatea parlamentară nu suprimă în nici un caz răspunderea penală, ci doar întârzie momentul trimiterii în judecată, momentul urmăririi penale sau al cercetării judecătoreşti.
În cele ce urmează prezentăm detalii cu privire la imunitatea parlamentară în alte state membre al Uniunii Europene.  
AUSTRIA


Potrivit art.57 din Constituţia Austriei
 şi prevederilor Regulamentului Consiliului Naţional
, parlamentarii nu răspund pentru voturile exprimate în exercitarea mandatului lor şi vor răspunde exclusiv în faţa Consiliului Naţional pentru declaraţiile făcute, în scris sau verbal, în exercitarea mandatului parlamentar. 


În cazul săvârşirii unei infracţiuni, parlamentarul poate fi cercetat sau arestat doar pe baza acordului Consiliului Naţional; de asemenea, percheziţiile domiciliare nu pot avea loc decât cu acordul Camerei. Excepţia de la aceste dispoziţii este situaţia flagrantului delict, când autoritatea competentă va notifica Preşedintelui Consiliului Naţional. Urmărirea penală pentru săvârşirea unei infracţiuni de către un parlamentar poate începe fără acordul Consiliului Naţional numai atunci când, în mod evident, fapta nu are nicio legătură cu activitatea politică a acestuia.

Membrii Consiliului Federal se bucură de acceaşi imunitate ca şi membrii Dietelor de land care i-au delegat. Parlamentarii se bucură de imunitate pe întreaga durată a mandatului lor.
BELGIA
Art. 58 din Constituţie stabileşte lipsa răspunderii juridice a parlamentarilor pentru opiniile şi voturile exprimate în exercitarea mandatului lor. 

Art. 59  din Constituţie stabileşte inviolabilitatea acestora în materie penală şi precizează condiţiile în care parlamentarii se bucură de această protecţie.
Niciun membru al Parlamentului nu poate fi urmărit sau anchetat pentru opiniile exprimate sau pentru modul în care a votat în exercitarea mandatului său. 
Cu excepţia cazurilor de flagrant delict, niciun membru al Parlamentului nu poate fi, pe timpul sesiunii parlamentare, trimis sau citat în faţa unei Curţi de justiţie şi nici arestat, pentru delicte de natură penală, decât cu autorizarea Camerei din care face parte.
Cu excepţia cazurilor de flagrant delict, nu pot fi luate măsuri judiciare care necesită intervenţia unui judecător împotriva unui membru al Parlamentului, pe timpul sesiunii, în materie penală, decât de către preşedintele Curţii de apel, la cererea judecătorului competent. Această decizie se comunică Preşedintelui Camerei interesate.

Orice percheziţie sau sechestru executate în virtutea alineatului precedent se va efectua numai în prezenţa Preşedintelui Camerei interesate sau a unui membru al acesteia, desemnat de Preşedinte.
Pe timpul sesiunii parlamentare, începerea urmăririi penale împotriva unui membru al Parlamentului este de competenţa exclusivă a reprezentanţilor Ministerului public şi a agenţilor de poliţie competenţi.
Parlamentarul interesat poate cere Camerei din care face parte, în orice fază a urmăririi penale, dacă aceasta se desfăşoară în timpul sesiunii parlamentare, să suspende procedura. Camera trebuie să se pronunţe în această privinţă cu o majoritate de 2/3 din voturile exprimate.

Detenţia unui membru al Parlamentului sau trimiterea sa în faţa unei Curţi de justiţie se suspendă, în perioada sesiunilor, dacă, Camera din care acesta face parte solicită acest lucru.
Art. 160 din Regulamentul Camerei
 Deputaţilor stabileşte procedura de urmat în cazul cererii de autorizare a deschiderii procedurii de urmărire penală împotriva unui membru al Camerei ori pentru suspendarea unei asemenea proceduri care ar fi fost deja începută.
Astfel, va fi înfiinţată o comisie formată din 7 membri, în conformitate cu dispoziţiile din Regulament, pentru a examina cererile de autorizare a declanşării urmăririi penale împotriva membrilor Camerei sau de suspendare a cercetărilor în curs. Preşedintele şi vicepreşedintele acestei Comisii vor fi numiţi în conformitate cu dispoziţiile regulamentare.

Comisia poate audia parlamentarul în cauză, care are dreptul să solicite acest lucru. Parlamentarul poate fi reprezentat de unul dintre colegii săi.

In cadrul dezbaterilor în plen asupra unei cereri formulate în condiţiile alin. 1, se admit doar următoarele luări de cuvânt : a raportorului comisiei, a parlamentarului în cauză sau a reprezentantului acestuia, o luare de cuvânt în favoarea cererii şi una împotrivă.

BULGARIA

Potrivit prevederilor art.69-70 din Constituţia Bulgariei
 şi ale art.123 din Regulamentul de organizare şi funcţionare a Parlamentului Bulgariei
, membrii Adunării Naţionale nu răspund pentru opiniile şi voturile exprimate în exercitarea mandatului lor. Parlamentarii pot fi arestaţi sau urmăriţi penal pentru săvârşirea unei infracţiuni numai cu acordul Adunării Naţionale (sau al Preşedintelui Adunării Naţionale, în perioada dintre sesiunile parlamentare). Excepţiile sunt situaţia flagrantului delict şi situaţia când parlamentarul în culpă declară, în scris, că este de acord cu începerea urmăririi penale. Această declaraţie se înaintează preşedintelui Adunării Naţionale, care va notifica procurorul general şi va informa plenul Parlamentului. Declaraţia nu poate fi retrasă.

Atunci când există suficiente probe că un parlamentar a săvârşit o infracţiune, procurorul general va solicita Adunării Naţionale acordul pentru începerea urmăririi penale. Aceasta va trebui să se pronunţe în termen de 14 zile de la primirea solicitării. 
Atunci când procedura judiciară se încheie cu pronunţarea unei hotărâri judecătoreşti privative de libertate, Adunarea Naţională va adopta o rezoluţie privind încheierea mandatului parlamentarului în cauză, înainte de termen.

CEHIA

Imunitatea parlamentară este reglementată în art.27 alin.(1) din Constituţie, fiind limitată la opiniile exprimate oral sau în scris şi pentru votul exprimat în cadrul Parlamentului, în plen, în comisii sau în alte organisme din cadrul acestuia. 
Derogarea de la această regulă priveşte situaţia în care luările de poziţii ar putea fi supuse măsurilor disciplinare în cadrul Camerei căreia îi aparţine, sau pentru insulte sau ofense – (alin.(2) al art. 27 din Constituţie, secţiunea 13(1)–(3) din Legea nr. 90/1995). 

Lipsa răspunderii se aplică de la începerea mandatului, oferind protecţie, ulterior expirării mandatului, împotriva urmăririi penale pentru opiniile exprimate în cursul exercitării mandatului. 

Inviolabilitatea este reglementată în art. 27 alin.(3)–(5) din Constituţie. Ea se aplică doar urmăririi penale şi acoperă toate faptele, protejând parlamentarul de la arestare sau detenţie preventivă, de la începerea unor proceduri judiciare şi de la percheziţiile domiciliare. Deputatul (sau senatorul) nu poate fi urmărit penal fără aprobarea Camerei căreia îi aparţine. De asemenea, în situaţia în care acea Cameră refuză să-şi dea acordul, respectiva urmărire penală încetează definitiv. 

Excepţia de la regulă priveşte flagrantul delict, situaţie în care deputatul în cauză poate fi reţinut. În această situaţie se aplică procedura precizată în art. 27 alin.(5) din Constituţie. Autoritatea competentă trebuie să informeze imediat Preşedintele Camerei căreia îi aparţine persoana reţinută, cu privire la această situaţie. Dacă Preşedintele acelei Camere nu îşi dă acordul în termen de 24 de ore de la arestarea parlamentarului, autoritatea competentă trebuie să îl elibereze. La prima întâlnire ulterioară, Camera căreia îi aparţine trebuie să decidă asupra validităţii finale a admisibilităţii urmăririi penale. 

Inviolabilitatea nu împiedică chemarea în instanţă a unui parlamentar în calitate de martor. Totuşi, parlamentarul are dreptul de a refuza depunerea mărturiei în probleme despre care a luat cunoştinţă în legătură cu îndeplinirea sarcinilor sale oficiale, chiar şi după încetarea mandatului său (art.28 din Constituţie).

Protecţia prin regimul inviolabilităţii se acordă pentru întreaga durată a mandatului şi acoperă şi procedurile judiciare demarate împotriva parlamentarului anterior alegerii sale. Totuşi, în situaţia în care, Camera căreia îi aparţine nu a fost solicitată sau aceasta a refuzat să-şi dea acordul, parlamentarul poate fi urmărit ulterior expirării mandatului. 

Imunitatea parlamentară (sub aspectul inviolabilităţii) poate fi ridicată, în temeiul art. 27(4) din Constituţie, excepţia constituind-o delictele cu caracter minor (par. (3) al art. 27). În cazul deputaţilor, autoritatea competentă este Camera Deputaţilor, iar procedura este menţionată în secţiunile 12 şi 29(2), lit. (b) din Legea nr.90/1995. În această situaţie, deputatul trebuie ascultat, iar împotriva deciziei Camerei nu există cale de atac. 

Astfel, Preşedintele Camerei Deputaţilor este obligat să stabilească fără întârziere dacă îşi dă acordul cu privire la trimiterea unui deputat în instanţă şi trebuie să comunice acest fapt autorităţii competente. În acest sens, este obligat să înainteze cererea sau notificarea primită de la autorităţile competente către Comisia pentru mandat şi imunitate, pentru ca aceasta din urmă să poată discuta problema; Comisia va redacta un raport conţinând recomandări, pe care îl va prezenta Camerei Deputaţilor. Aceasta din urmă adoptă o decizie în privinţa cererii sau notificării primite cu ocazia primei sale şedinţe, iar decizia trebuie trimisă autorităţii în termen de 5 zile de la adoptarea sa.

Parlamentul nu poate condiţiona urmărirea penală şi/sau deţinerea unui membru al său şi nici nu poate suspenda aceste proceduri. De asemenea, în situaţia arestării preventive sau deţinerii unui membru al Camerei, acesta din urmă nu poate fi autorizat să participe la lucrările parlamentare.
CIPRU

Imunitatea parlamentară este reglementată în art. 83(1) din Constituţie şi se limitează la opiniile exprimate oral sau în scris şi la voturile din cadrul Parlamentului.
Lipsa răspunderii se aplică din ziua începerii mandatului şi oferă, ulterior expirării mandatului, protecţie împotriva urmăririi penale pentru opiniile exprimate în cursul exercitării mandatului. 

Inviolabilitatea, reglementată în art. 83(2) din Constituţie, priveşte procedurile penale şi civile, acoperind toate delictele şi protejând parlamentarii de la arestare preventivă sau deţinere, de la începerea unor proceduri judiciare şi de la percheziţiile domiciliare. 
Excepţia de la această regulă are în vedere prinderea parlamentarului în flagrant delict, situaţie în care parlamentarul poate fi reţinut, dacă a comis o infracţiune susceptibilă de închisoare pentru minim 5 ani. 

Regimul inviolabilităţii nu împiedică chemarea în instanţă a unui parlamentar, ca martor. 
DANEMARCA
Imunitatea parlamentară este reglementată în secţiunea 57 din Constituţie
 şi priveşte opiniile exprimate oral sau în scris de către parlamentari, atât în interiorul, cât şi în afara Parlamentului, opinii formulate în legătură cu exercitarea mandatului lor. 
Derogările se referă la situaţia comiterii unor infracţiuni, pentru declaraţii nepotrivite sau pentru nerespectarea regulilor de ordine (potrivit secţiunii 29 par. (2)–(4) din Regulamentul Folketing-ului).

Lipsa răspunderii începe de la data mandatului, până la încheierea acestuia, oferind protecţia împotriva urmăririi penale pentru opiniile exprimate în exercitarea mandatului. 

Inviolabilitatea, reglementată în aceeaşi secţiune din Constituţie, alături de lipsa răspunderii, se aplică tuturor procedurilor judiciare, penale şi civile, acoperind doar delictele, cu excepţia celor cu caracter minor (cum ar fi amenzile administrative), protejând parlamentarii împotriva arestării, deţinerii şi de la demararea procedurilor judiciare împotriva acestora. Totuşi, inviolabilitatea parlamentarilor nu se aplică şi în privinţa percheziţiilor la domiciliu. 

Derogările privesc flagrantul delict, pentru care este necesară aprobarea Parlamentului. De asemenea, inviolabilitatea nu exclude posibilitatea chemării parlamentarilor în instanţă în calitate de martori. Potrivit secţiunii 57 din Constituţie, Parlamentul poate ridica imunitatea parlamentară (inviolabilitate), parlamentarul în cauză nefiind necesar să fie audiat, iar împotriva acelui vot acordat de Parlament neexistând vreo cale de atac. 

Protecţia acordată prin inviolabilitate se aplică de la începutul mandatului, chiar şi pentru procedurile judiciare demarate împotriva parlamentarului pentru fapte anterioare alegerii. 

În situaţia unei arestări sau deţineri, parlamentarul în cauză nu este autorizat să participe la lucrările Parlamentului. 

ESTONIA
Lipsa răspunderii penale, civile şi disciplinare este reglementată în art. 62 din Constituţie
. Lipsa răspunderii este limitată la opiniile exprimate oral sau în scris de către parlamentari, în plen, în comisii sau în alte organisme parlamentare, precum şi la voturile din Parlament. 

Excepţiile privesc calomnia şi defăimarea. 

Lipsa răspunderii acoperă durata mandatului, începând din prima zi a mandatului, şi oferă, ulterior expirării acestuia, protecţie împotriva urmăririi penale pentru opiniile exprimate în cursul exercitării mandatului. 

Inviolabilitatea, precizată în art.76 din Constituţie, priveşte doar urmărirea penală, acoperind toate infracţiunile, cu excepţia ofenselor cu caracter minor, care nu implică procedura penală şi protejează parlamentarii doar în privinţa demarării urmăririi penale. De asemenea, acel articol constituţional precizează că propunerea de începere a urmăririi penale se înaintează de către cancelarul de justiţie
 şi este necesar votul majorităţii membrilor Parlamentului. 

De la această regulă nu există excepţii. 

Inviolabilitatea nu împiedică chemarea parlamentarului în instanţă în calitate de martor, iar protecţia este acordată doar pe durata mandatului şi nu acoperă procedurile judiciare demarate împotriva respectivei persoane înainte de alegerea sa în Parlament. 

Imunitatea parlamentară (inviolabilitatea) poate fi ridicată, în temeiul procedurii menţionate în art. 76 şi 139(3) din Constituţie. În această situaţie, parlamentarul în cauză nu poate fi ascultat, iar împotriva deciziei adoptate de către plenul Parlamentului nu există cale de atac. 

În plus, Parlamentul nu poate condiţiona urmărirea penală şi/sau detenţia parlamentarului în cauză şi nici nu poate suspenda urmărirea penală şi/sau detenţia acestuia. 

În situaţia arestării preventive sau deţinerii, parlamentarul în cauză nu este autorizat să participe la şedinţele Parlamentului. 
FINLANDA

Imunitatea parlamentară pentru opiniile exprimate de parlamentari este reglementată în secţiunile 13 şi 57 alin.(3) din Legea Parlamentului. Aceasta priveşte votul din cadrul Parlamentului şi luările de poziţie, exprimate oral sau în scris în legătură cu activitatea acestor membri (atât în cadrul, cât şi în afara Parlamentului). Lipsa răspunderii poate fi ridicată cu votul unei majorităţi de cinci şesimi din numărul parlamentarilor, precum şi în situaţia comiterii unor delicte (secţiunea 58 din Legea Parlamentului). Lipsa răspunderii începe din ziua dobândirii mandatului. 
Inviolabilitatea  - secţiunea 14 alin.(1) din aceeaşi lege are în vedere toate infracţiunile  comise şi asigură protecţia parlamentarilor faţă de arestarea preventivă şi de interdicţia de a circula. În toate celelalte situaţii, Preşedintele Parlamentului trebuie informat de urgenţă cu privire la arestare şi deţinere. Derogările se referă la flagrantul delict, comiterea unei infracţiuni pentru care sancţiunea minimă este închisoarea de cel puţin 6 luni, cazuri în care parlamentarul poate fi arestat. Parlamentul poate dispune, prin vot, ridicarea imunităţii parlamentare.
FRANŢA
Imunitatea parlamentară este stabilită prin art. 26 din Constituţie
.
Primul alineat al acestui articol prevede că membrii Parlamentului nu pot fi urmăriţi sau cercetaţi pentru opiniile şi voturile exprimate în exercitarea mandatului lor.

Inviolabilitatea rezultă din alineatele 2, 3 şi 4 ale aceluiaşi articol.

Ridicarea imunităţii parlamentare este reglementată prin art. 80 din Regulamentul Adunării Naţionale, precum şi prin art. 105 din Regulamentul Senatului.
Niciun membru al Parlamentului nu va fi supus procedurilor judiciare, anchetării, arestării, detenţiei sau judecării pentru opiniile sau voturile exprimate în timpul exercitării mandatului.
Niciun membru al Parlamentului nu poate face obiectul arestării sau al tuturor măsurilor privative sau restrictive de libertate, decât cu autorizarea Adunării din care face parte. Această autorizare nu este necesară în cazul infracţiunii de omor, flagrant delict sau a condamnării definitive.

Detenţia, măsurile privative sau restrictive de libertate sau urmărirea penală a unui membru al Parlamentului sunt suspendate pe durata sesiunilor parlamentare, dacă Adunarea din care face parte solicită acest lucru.

Adunarea în cauză va fi convocată în sesiuni suplimentare pentru a aproba, dacă este cazul, aplicarea alineatului precedent."

Potrivit art.80 din Regulamentul Adunării Naţionale
:
1. Pentru analizarea fiecărei cereri vizând ridicarea imunităţii parlamentare a unui deputat, a fiecărei cereri de suspendare a procedurii judiciare sau a fiecărei cereri de suspendare a detenţiei unui deputat, se va înfiinţa o Comisie ad-hoc, formată din 15 membri titulari şi 15 membri supleanţi, numiţi în baza reprezentării proporţionale a grupurilor parlamentare.

2. Comisia ad-hoc este formată din preşedinte, 3 vicepreşedinţi, 3 secretari. Numirile se fac, încercând să se respecte configuraţia politică a Adunării,.

3. Atunci când Comisia ad-hoc primeşte o cerere de ridicare a imunităţii parlamentare trebuie să audieze deputatul respectiv, care poate fi reprezentat de unul dintre colegii săi.

4. În ceea ce priveşte cererile de suspendare a detenţiei sau a acţiunii intentate unuia dintre membrii Adunării, acestea vor fi introduse automat de Conferinţa Preşedinţilor
, după distribuirea raportului Comisiei ad-hoc, în următoarea şedinţă, rezervată cu prioritate, pentru interpelări din partea Parlamentului şi răspunsuri din partea Guvernului. Dacă raportul Comisiei nu a fost distribuit în decurs de 20 de zile lucrătoare de la depunerea cererii, cererile pot fi introduse direct, de către Conferinţa Preşedinţilor, în următoarea şedinţă rezervată prioritar, interpelărilor din partea membrilor Parlamentului şi răspunsurilor din partea Guvernului, după acele interpelări şi răspunsuri.
5. Potrivit ultimului alineat al articolului 26 din Constituţie, Adunarea este convocată pentru o sesiune suplimentară cu scopul de a examina cererea de suspendare a detenţiei, măsurilor privative sau restrictive de libertate sau a urmăririi penale. Această şedinţă nu poate avea loc la mai mult de o săptămână de la distribuirea raportului Comisiei, sau, în cazul în care Comisia nu a distribuit raportul său, la mai mult de 4 săptămâni de la depunerea cererii.

6. Dezbaterea în şedinţă deschisă vizează concluziile Comisiei, formulate într-o propunere de rezoluţie. În cazul unei cereri de ridicare a imunităţii parlamentare, propunerea de rezoluţie se limitează numai la faptele la care se face referire în cererea respectivă. Vor fi admise numai amendamentele cu privire la respectivele fapte. Dacă nu au fost înaintate concluziile Comisiei, dezbaterea se va face pe marginea cererii prezentate Adunării. În cazul respingerii concluziilor Comisiei ad-hoc, conform cărora cererea ar trebui respinsă, aceasta din urmă va fi considerată ca fiind adoptată.
7. Adunarea se poate pronunţa asupra cazului după dezbatere, la care poate participa numai raportorul Comisiei, un reprezentant al Guvernului, deputatul în cauză sau un membru al Adunării care îl reprezintă, un vorbitor pentru şi un vorbitor împotrivă. Cererea de trimitere înapoi la comisie, va fi supusă votului, după audierea raportorului. In caz de respingere, Adunarea va audia vorbitorii la care s-a făcut referire în acest paragraf.
8. În ceea ce priveşte cererea de suspendare a urmăririi penale a unui deputat deţinut, sau, care face obiectul măsurilor privative sau restrictive de libertate, Adunarea nu poate decide decât cu privire la suspendarea detenţiei, sau, a tuturor măsurilor, sau, doar pentru o parte din măsurile în cauză.

9. In cazul respingerii unei cereri de suspendare a detenţiei sau a acţiunii intentate împotriva unui deputat, nu se va mai putea depune nicio cerere cu aceeaşi temă în cursul sesiunii respective.

Conform art.105 din Regulamentul Senatului
:
1. Se va numi o Comisie compusă din 30 de membri, de fiecare dată când Senatul trebuie să examineze o propunere de rezoluţie depusă pentru a solicita suspendarea detenţiei, a măsurilor privative sau restrictive de libertate sau urmărirea penală a unui senator.

2. Comisia va alege un birou, compus din preşedinte, vice-preşedinte, un secretar şi va numi un raportor.

3. Concluziile Comisiei trebuie să fie depuse în termen de trei săptămâni de la numirea membrilor Comisiei. Acestea sunt înscrise pe ordinea de zi a Senatului de către Conferinţa Preşedinţilor
, după distribuirea raportului Comisiei.

4. În ceea ce priveşte cererea de suspendare a urmăririi penale a unui senator deţinut, sau, care face obiectul măsurilor privative sau restrictive de libertate, Senatul nu poate decide decât cu privire la suspendarea detenţiei, sau, a tuturor măsurilor, sau, doar pentru o parte din măsurile în cauză.

GERMANIA
Potrivit art.46 din Constituţia Germaniei
, parlamentarii nu pot face obiectul urmăririlor judiciare sau disciplinare şi nici nu pot fi traşi la răspundere pentru voturile exprimate ori pentru declaraţiile făcute în cadrul Bundestag-ului ori în cadrul lucrărilor în comisii (prevedere ratione loci, aplicabilă în interiorul clădirii). Această dispoziţie nu se aplică în cazul acuzaţiilor calomnioase de natură politică. În cazul săvîrşirii de infracţiuni, parlamentarii vor putea fi reţinuţi sau arestaţi doar cu acordul Bundestag-ului, excepţie făcând situaţia flagrantului delict. Aprobarea Bundestag-ului este necesară, de asemenea, pentru toate restricţiile impuse libertăţii personale a parlamentarilor. 

În Anexa 6 (privind procedura de ridicare a imunităţii) a Regulamentului Bundestag-ului
 se prevede că reclamaţiile în materie de imunităţi se depun direct de Preşedintele Camerei, la Comisia pentru validarea alegerilor, imunităţi şi regulament. Această comisie defineşte principiile conform cărora cererile de ridicare a imunităţii vor fi soluţionate şi care vor servi ca bază pentru recomandările de decizie pentru fiecare caz în parte. În situaţia în care această comisie nu este încă formată, Preşedintele Bundestag-ului va depune direct Camerei o recomandare de decizie în materie de imunităţi. 

Au dreptul de a solicita Preşedintelui Bundestag-ului ridicarea imunităţii: procurorii publici, instanţele judecătoreşti, instanţele profesionale disciplinare, asociaţiile profesionale de control, potrivit legii; creditorii, în cadrul procedurilor de executare silită; Comisia pentru validarea alegerilor, imunităţi şi regulament. Investigaţiile preliminare vor începe în termen de 48 de ore de la notificarea comisiei de către Preşedintele Bundestag-ului. Punerea în aplicare a sentinţei privative de libertate se face cu acordul Bundestag-ului. 

Bundestag-ul adoptă la începutul fiecărei sesiuni parlamentare o hotărâre prin care aprobă automat orice eventuală solicitare de ridicare a imunităţii parlamentare, fără a fi consultat vreun dosar.

Membrii Bundesrat-ului se bucură de imunitatea conferită de Parlamentele landurilor federale.
GRECIA
Art.61 din Constituţie prevede că un membru al Parlamentului nu poate fi urmărit, cercetat sau interogat pentru o opinie exprimată sau pentru un vot dat cu ocazia exercitării mandatului. 

Membrii Camerei Deputaţilor pot fi cercetaţi doar pentru calomnie şi doar cu permisiunea Parlamentului. Curtea de Apel este competentă să judece astfel de cauze. Dacă în 45 de zile de la primirea plângerii de către Preşedintele Camerei, Parlamentul nu se pronunţă, se consideră că permisiunea de a fi cercetat a fost respinsă definitiv. 

Membrii Parlamentului nu trebuie să fie chemaţi ca martori în legătură cu informaţiile pe care aceştia le deţin ca urmare a exercitării funcţiei de deputat sau ca martor împotriva persoanelor care le-au furnizat aceste informaţii. 

Pe durata mandatului parlamentar, deputaţii nu pot fi cercetaţi, arestaţi, reţinuţi, fără acordul prealabil al Parlamentului, excepţie făcând flagrantul delict. 

Conform Regulamentului Camerei Deputaţilor, cererile de atribuire a autorizaţiei de începere a urmăririi penale împotriva unui deputat se depun de către procurorul general şi sunt înscrise într-un registru special, în ordinea primirii lor. 

Cererile sunt imediat trimise de către Preşedintele Camerei, Comisiei pentru administraţie publică, ordine publică şi justiţie. Comisia examinează cererile şi îşi dă sau nu acordul pentru eliberarea autorizării de începere a urmăririi penale, într-un termen impus de către Preşedinte. După avizul Comisiei, cererile de începere a urmăririi penale sunt înscrise pe ordinea de zi a Adunării plenare a Camerei. Votul asupra acestora este secret. 

ITALIA

Imunitatea parlamentară este reglementată în art.68 alin.(1) din Constituţie şi priveşte opiniile exprimate oral sau în scris, în interiorul şi în afara Parlamentului, cu condiţia ca respectivele opinii să aibă legătură cu exercitarea mandatului. Excepţia de la acest regim este reprezentată de insultă, în temeiul art. 66 şi 67 din Regulamentul Senatului. Lipsa de răspundere pentru opiniile exprimate începe din prima zi a mandatului, până la expirarea acestuia, acordându-se protecţia împotriva urmăririi penale pentru opiniile formulate în cursul exercitării mandatului. 
Inviolabilitatea este reglementată în art. 68 alin.(2) şi (3) din Constituţie şi se aplică procedurii penale şi civile, acoperind toate delictele şi protejând senatorii faţă de arestare şi detenţie, percheziţii corporale şi domiciliare, interceptarea convorbirilor şi formelor de comunicare. Derogările de la acest regim privesc posibilitatea arestării senatorilor fără autorizarea anterioară a Senatului, în executarea unei condamnări care nu este supusă vreunei căi de atac ori pentru situaţia de flagrant delict, pentru care mandatul de arestare este obligatoriu. 
De asemenea, o altă derogare se referă la faptul că inviolabilitatea nu împiedică chemarea deputatului / senatorului în instanţă în calitate de martor. Protecţia acordată în temeiul inviolabilităţii acoperă întregul mandat şi priveşte şi procedurile judiciare demarate împotriva respectivului parlamentar anterior alegerii acestuia. 
Inviolabilitatea poate fi ridicată în temeiul art. 68 alin.(2) şi (3) din Constituţie, autoritatea competentă fiind Senatul. Procedura este reglementată în art. 19(5) şi art.135 din Regulamentul Senatului. Există obligaţia de ascultare a senatorului respectiv, iar decizia adoptată nu poate fi atacată. Senatul nu poate impune condiţii cu privire la urmărirea penală şi/sau la detenţia senatorului şi, totodată, nu poate dispune suspendarea urmăririi penale şi/sau detenţiei unuia dintre membrii săi. În situaţia unei arestări sau deţineri, senatorul în cauză nu este autorizat să participe la şedinţele Parlamentului. 
IRLANDA

Art.15 alin.13 din Constituţia Irlandei
 prevede că membrii ambelor Camere beneficiază de imunitate împotriva arestării, cu excepţia cazurilor de înaltă trădare, instigare la război împotriva statului propriu şi periclitarea păcii. De asemenea, membrii Parlamentului nu pot fi traşi la răspundere sau aduşi în faţa vreunei instanţe ori autorităţi din cauza afirmaţiilor făcute într-una din Camere. 

LETONIA

Lipsa răspunderii în cadrul oricărei proceduri judiciare, administrative sau disciplinare este reglementată în secţiunea 28 din Constituţie şi priveşte votul şi opiniile exprimate oral sau în scris de către parlamentari, atât în interiorul, cât şi în afara Parlamentului, ca urmare a exercitării atribuţiilor acestora
.
 Acelaşi articol constituţional dispune şi excepţia de la această regulă, care vizează declaraţiile cu caracter defăimător pe care membrii Parlamentului le fac sau afirmaţiile defăimătoare asupra vieţii private sau familiale. În această situaţie pot fi demarate proceduri judiciare împotriva acelor persoane.

Acest regim de exonerare de răspundere intră în vigoare în ziua începerii mandatului şi oferă, după expirarea acestui mandat, protecţie împotriva procedurilor judiciare pentru opiniile exprimate în cursul deţinerii mandatului. 

Inviolabilitatea este reglementată în secţiunea 29 şi 30 din Constituţie şi priveşte doar procedurile judiciare cu caracter penal şi administrativ, acoperind toate delictele comise şi protejând parlamentarii de la arestare sau deţinere, de la demararea de proceduri judiciare împotriva acestora, de la percheziţii domiciliare şi de la impunerea de amenzi administrative. 

Derogarea de la regimul respectiv priveşte situaţiile de flagrant delict, situaţie în care parlamentarul în cauză poate fi arestat, în temeiul procedurii dispuse în secţiunea 29 din Constituţie. În acest sens există obligaţia de aducere la cunoştinţa Biroului Parlamentului acea arestare în termen de 24 de ore, Biroul având posibilitatea de a discuta problema în următoarea şedinţă a Parlamentului, pentru adoptarea unei decizii, dacă parlamentarul în cauză poate fi ţinut în detenţie în continuare sau dacă trebuie eliberat. Atunci când Parlamentul(Saeima) nu este în sesiune, până la începerea unei noi sesiuni parlamentare, biroul său poate decide dacă parlamentarul în cauză rămâne în detenţie. 

Tot potrivit Constituţiei, Parlamentul este cel care trebuie să se pronunţe asupra începerii urmăririi penale sau a unei proceduri privitoare la amenzi administrative împotriva parlamentarilor. 

Inviolabilitatea parlamentară nu împiedică chemarea unui parlamentar în instanţă în calitate de martor, însă cu posibilitatea ca respectiva persoană să refuze depunerea unei mărturii, potrivit secţiunea 31 din Constituţie. 
Astfel sunt reglementate limitativ trei situaţii posibile de refuz de a depune mărturie: în privinţa persoanelor care le-au încredinţat lor, în calitate de reprezentanţi ai poporului, anumite fapte sau informaţii; în privinţa persoanelor cărora parlamentarii, în calitate de reprezentanţi ai poporului, le-au încredinţat anumite fapte sau informaţii; referitor la însăşi faptele sau informaţiile respective.

Protecţia este acordată pe toată durata mandatului, inclusiv între dizolvarea înainte de termen a Parlamentului şi alegerea unui nou Parlament, şi nu acoperă procedurile judiciare demarate împotriva acestor persoane anterior alegerii lor.  

În plus, urmând procedura din secţiunile 29 şi 30 din Constituţie şi secţiunile 17 şi 19 din Regulamentul Parlamentului , se poate ridica imunitatea parlamentară (inviolabilitatea), prin votul Parlamentului. Acesta din urmă trebuie să decidă cu privire la demararea procedurii penale împotriva unui membru al său, asupra arestării, percheziţiei corporale şi domiciliare precum şi asupra oricărei restricţii aduse libertăţii persoanei în cauză.
 Astfel, parlamentarul trebuie ascultat, iar împotriva deciziei luate de către Parlament nu se poate formula nici o cale de atac. 

Parlamentul nu poate condiţiona urmărirea penală ori deţinerea unui membru al său şi nici nu poate suspenda urmărirea penală sau deţinerea acestuia. 

În situaţia în care parlamentarul este arestat, fiind surprins în flagrant delict, acesta nu poate fi autorizat să participe la şedinţele Parlamentului, la lucrările comisiilor şi alte altor instituţii în care membrul în cauză a fost ales sau desemnat de către Parlament, până la respingerea acuzaţiilor formulate împotriva sa sau până la intrarea în vigoare a sentinţei instanţei judecătoreşti.

Potrivit secţiunii 18 din Regulament, un membru care a fost condamnat pentru comiterea unei fapte cu caracter penal este considerat a fi exclus din Parlament de la data la care sentinţa intră în vigoare. 

LITUANIA

Lipsa răspunderii în ceea ce priveşte votul şi opiniile exprimate se referă la faptul că parlamentarii nu pot fi urmăriţi pentru vot sau pentru luările de poziţie din Parlament, în plen, în comisii ori în cadrul grupurilor parlamentare. Excepţia de la această regulă se referă la faptul că se pot intenta acţiuni împotriva parlamentarilor, în conformitate cu procedura de drept comun în situaţia comiterii unei insulte sau calomnii.
Inviolabilitatea este reglementată în art. 62(1) din Constituţie şi în art. 22(1) din Regulamentul Parlamentului (Seimas). În acest sens, împotriva parlamentarului nu poate fi demarată urmărirea penală, nu poate fi arestat şi nu poate fi supus vreunei alte restricţii asupra libertăţii personale fără acordul Seimas. 
Excepţia de la regulă se referă la comiterea unui flagrant delict, situaţie în care procurorul general trebuie să informeze imediat Seimas în această privinţă. 

Art. 23 din Regulamentul Parlamentului
 reglementează posibilitatea ridicării imunităţii parlamentare (inviolabilităţii). Ulterior examinării unui raport de la procurorul general privind infracţiunea comisă de către un parlamentar, plenul Seimas adoptă una dintre următoarele decizii:

- constituirea unei comisii de anchetă pentru analizarea solicitării privind demararea urmăririi penale împotriva acelui membru, sau

- iniţierea de acţiuni preliminare pentru procedura de punere sub urmărire, o astfel de decizie putând fi examinată şi adoptată doar în situaţia în care sunt îndeplinite condiţiile precizate în art. 230 din Regulament. 

În situaţia obţinerii acordului Seimas de începere a acţiunii penale împotriva unui membru al său, respectivul membru nu poate fi arestat în cadrul Parlamentului. 

Regulamentul Seimas reglementează şi procedura de punere sub acuzare a demnitarilor, care, pe lângă, Preşedintele Republicii, preşedintele şi judecătorii Curţii Constituţionale, ai Curţii Supreme şi ai Curţii de Apel, poate viza şi parlamentari (art. 280). Temeiurile iniţierii procedurii de punere sub acuzare (art. 229) sunt următoarele: încălcarea gravă a Constituţiei, încălcarea jurământului, suspiciunea de comitere a unei înalte trădări. 
Art.230 din acelaşi Regulament precizează faptul că, în situaţia punerii sub acuzare a unui membru al Seimas, iniţierea procedurii trebuie să fie făcută de către minim un sfert din numărul total al membrilor Parlamentului. Pe de altă parte, tot o pătrime din numărul parlamentarilor au dreptul de a formula o propunere către Seimas, pentru iniţierea procedurii de punere sub acuzare împotriva unui parlamentar, indiferent dacă există sau nu o opinie a procurorului general prezentată Parlamentului, privind comiterea unei înalte trădări de către respectiva persoană. 

La prezentarea unei propuneri făcute de către iniţiatorii menţionaţi în art. 230, Seimas constituie o comisie specială de anchetă, pentru a examina validitatea şi gravitarea acuzaţiilor formulate şi pentru elaborarea propunerii de iniţiere a procedurii de punere sub acuzare (art. 235 din Regulament).

Pe de altă parte, acuzatul are dreptul de a demisiona din funcţia sa sau de renunţare la mandatul de membru al Seimas prin prezentarea unei declaraţii în scris, în orice etapă a procedurii de punere sub acuzaţie, însă înainte de a începe votul Parlamentului, iar cererii trebuie să i se dea imediat curs. Într-o astfel de situaţie, procedura punerii sub acuzaţie ia sfârşit şi este confirmată de către o rezoluţie adoptată de către Seimas (art. 252). 

O altă situaţie este cea de eliberare din funcţie a persoanei găsite vinovată, în conformitate cu art. 258 din Regulament. Astfel, în situaţia în care Seimas consideră că persoana acuzată este vinovată, aceasta din urmă este eliberată din funcţia sa, iar în cazul parlamentarului, acestuia i se retrage mandatul parlamentar. În plus, persoana care a renunţat la mandatul parlamentar pierde statutul de inviolabilitate instituit prin Constituţie şi poate fi ţinut să răspundă în conformitate cu procedura de drept comun.
LUXEMBURG
Baza legală a imunităţii parlamentare este constituită de art. 68 şi 69 din Constituţie
.
Primul dintre cele două articole stabileşte principiul lipsei răspunderii juridice a parlamentarilor pentru opiniile şi voturile exprimate în exercitarea mandatului lor, iar cel de-al doilea articol instituie inviolabilitatea acestora.

Autoritatea competentă în cazul ridicării imunităţii parlamentare este Camera Deputaţilor. 

În art. 171-177 din Regulamentul Camerei Deputaţilor se face referire la procedura de ridicare a imunităţii parlamentare. 
Art.68 din Constituţie :
Niciun deputat nu poate fi urmărit sau cercetat pentru opiniile sau pentru voturile exprimate în timpul exercitării mandatului.

 

Art. 69 din Constituţie :
Cu excepţia prevederilor de la articolul 68, deputaţii pot fi urmăriţi penal, chiar pe durata sesiunii parlamentare.

Cu toate acestea, arestarea unui deputat pe durata sesiunii parlamentare este, cu excepţia cazului de flagrant delict, sub rezerva autorizării prealabile a Camerei.

Autorizarea Camerei nu este necesară pentru executarea pedepselor, chiar şi a celor privative de libertate, pronunţate împotriva unui deputat.
Regulamentul Camerei Deputaţilor
:
Art.171
Se constituie pentru fiecare cerere de arestare a unui membru al Camerei, o Comisie specială, potrivit dispoziţiilor din Regulamentul Camerei Deputaţilor.

Art. 172
Normele care reglementează funcţionarea Comisiei sunt cele stabilite în prevederile Regulamentului Camerei.
Niciun membru al Comisiei nu va putea fi înlocuit.
Art. 173

Comisia va informa deputatul în cauză şi va asculta explicaţiile acestuia. Deputatul poate fi asistat sau reprezentat de unul dintre colegii săi.

Art. 174

Comisia va înainta un raport către Cameră, în forma unui proiect de rezoluţie. Raportul va fi examinat de Cameră, în şedinţă cu uşile închise.

Art. 175

Votul va fi secret. Fiecare deputat care participă la vot poate reprezenta un coleg absent, prin intermediul unei împuterniciri scrise.

Art.176

Decizia de retragere sau de refuz al retragerii imunităţii parlamentare adoptată de către Cameră va fi anunţată în următoarea şedinţă publică.

Art. 177

In cazul respingerii cererii de autorizare a suspendării procedurii sau a reţinerii unui membru al Camerei, nu va mai putea fi înaintată, pe perioada aceleiaşi sesiuni, o nouă cerere privind aceleaşi fapte.”

MALTA

Imunitatea parlamentară este reglementată în art. 65(2) din Constituţie
, care precizează că Parlamentul poate stabili prin lege privilegiile, imunităţile şi prerogativele Camerei Reprezentanţilor şi ale membrilor acesteia. Dispoziţiile constituţionale se completează cu Ordonanţa privind privilegiile şi prerogativele Camerei Reprezentanţilor
. 

Lipsa răspunderii civile şi penale, menţionată în art. 65 alin.(3) din Constituţie, se referă la opiniile exprimate oral sau în scris, în cadrul unui raport, în plenul Camerei sau în cadrul lucrărilor în comisii, sau în cadrul unei petiţii, proiect de lege, rezoluţie, moţiune sau într-un document similar.

Secţiunea 12 din Ordonanţa privind privilegiile şi prerogativele reglementează o situaţie particulară a lipsei răspunderii pentru cauzarea de prejudicii de către persoanele care acţionează sub autoritatea Camerei şi în cadrul prerogativelor legale, ori în temeiul unui mandat emis în temeiul autorităţii sale. 

Inviolabilitatea are în vedere interzicerea arestării membrilor Camerei, pe durata şedinţelor, pentru o obligaţie cu caracter civil, cu excepţia unei obligaţii care implică comiterea unei fapte cu caracter penal (art. 65(4) din Constituţie). În plus, inviolabilitatea operează şi faţă de procedura de executare a actelor procesuale ale instanţelor, procedură care nu poate fi desfăşurată în incinta Camerei Reprezentanţilor, aflată în şedinţă, sau prin intermediul Preşedintelui, grefierului parlamentar (clerk) sau orice oficial al Camerei, în sensul alin. (5) al aceluiaşi articol constituţional. 

MAREA BRITANIE

Membrii Camerei Comunelor
 dispun de imunitate în următoarele forme:

· libertatea cuvântului;

· inviolabilitate. 

Formele imunităţii parlamentare sunt cunoscute în sistemul britanic sub numele de „privilegii” (art.79 din Regulamentul Camerei Lorzilor). 

Libertatea cuvântului este acelaşi lucru cu lipsa răspunderii pentru voturile exprimate ori cuvintele spuse sau scrise de către membrii Parlamentului în exercitarea mandatului de parlamentar. Lipsa răspunderii îşi produce efectele la data începerii mandatului parlamentar şi oferă protecţie şi după încetarea mandatului, însă doar pentru voturile şi opiniile exprimate în timpul exercitării funcţiei de parlamentar. Libertatea cuvântului este garantată de art.9 din Bill of Rights din 1689. 

Inviolabilitatea protejează membrii Parlamentului doar de procedurile civile declanşate împotriva lor, cum ar fi de pildă ordinele de plată a unor sume de bani. Regulamentul Camerei Lorzilor stipulează în acest sens că nici un lord nu poate fi deţinut sau arestat decât prin hotărâre sau ordin al Camerei, exceptând situaţia infracţiunilor. Inviolabilitatea parlamentară nu exclude însă chemarea membrilor Camerelor ca martori în procese. 

Membrii Camerei Lorzilor pot proceda la ridicarea inviolabilităţii în caz de insultă, calomnie sau defăimare, spre deosebire de membrii Camerei Comunelor care nu pot face acest lucru. 

OLANDA

Art.71 din Constituţie
 prevede că parlamentarii au imunitate doar pentru declaraţiile politice făcute în Parlament. Referitoar la inviolabilitate, în statutul parlamentarilor olandezi nu există nici un fel de prevedere că aceştia nu pot fi urmăriţi penal sau arestaţi de organele judiciare. 
Potrivit art.58 alin.2 – 61 din Regulamentul Camerei Reprezentanţilor: "Parlamentarii sunt independenţi şi beneficiază de imunitate. Nu pot fi anchetaţi pentru ceea ce spun în Parlament. Cu toate acestea, parlamentarii pot fi cercetaţi şi trimişi în judecată dacă încalcă legea dar pot fi judecaţi numai de Curtea Supremă".
POLONIA

Lipsa răspunderii penale şi administrative este reglementată în art.108 coroborat cu art.105 (1) din Constituţie şi, respectiv, în art.6 alin. (1) din Legea privind exercitarea mandatului de senator sau de deputat
.

Lipsa răspunderii se referă la opiniile exprimate în scris sau oral de câtre parlamentari, atât în interiorul, cât şi în afara Parlamentului. În sensul art.6 alin. (2) din lege, activităţile acoperite de lipsa răspunderii includ: iniţierea de moţiuni, prezentarea de opinii şi votul în Senat şi în şedinţele reunite ale Camerelor, ale organelor interne ale Senatului, precum şi alte activităţi indispensabile exercitării mandatului de senator (sau de deputat).

O excepţie se referă la posibilitatea angajării răspunderii disciplinare. De asemenea, se poate dispune ridicarea imunităţii pentru situaţiile încălcării drepturilor unor terţi, cum ar fi, de exemplu, în situaţia comiterii unei insulte sau calomnii. 

Lipsa răspunderii se aplică din ziua începerii mandatului şi oferă, ulterior expirării acestuia, protecţie împotriva opiniilor exprimate în cadrul exercitării mandatului. 

Inviolabilitatea este reglementată în art.15 alin.2, 4, 5 din Constituţie, precum şi în art. 7(1) şi 9(1) din Legea privind exercitarea mandatului de deputat sau de senator. Aceasta se referă la urmărirea penală şi acoperă toate delictele,  împiedicând arestarea sau deţinerea parlamentarului, demararea procedurilor judiciare împotriva acestuia şi, de asemenea, percheziţiile la domiciliu.
Excepţia priveşte situaţia în care senatorul (sau deputatul) poate fi arestat, fiind prins în flagrant delict şi, în care, deţinerea sa este necesară pentru garantarea desfăşurării în mod corect a cursului urmăririi. Orice astfel de deţinere trebuie comunicată de urgenţă Preşedintelui Seim-ului / Senatului, care poate cere eliberarea imediată. 

Inviolabilitatea nu împiedică chemarea parlamentarului în instanţă în calitate de martor. Totuşi, nu se poate utiliza un mandat de aducere împotriva parlamentarului care nu doreşte să se prezinte drept martor.

Protecţia se acordă pe toată durata mandatului, în sensul art. 12(1) din Legea privind exercitarea mandatului de senator sau de deputat. Ea nu priveşte procedurile judiciare demarate împotriva unui senator înainte de alegerea sa, însă acestea se suspendă, la solicitarea Senatului, până la expirarea mandatului, cu excepţia situaţiei de ridicare a imunităţii parlamentare, de către Senat, sau din proprie iniţiativă, în temeiul procedurii menţionate în art. 10 alin. (2)–(5) din respectiva lege. 

Într-o astfel de situaţie, senatorul trebuie ascultat, iar împotriva deciziei adoptate de către Senat nu există nici o cale de atac. 

În situaţia arestării preventive sau deţinerii, parlamentarul în cauză nu este autorizat să participe la lucrările Parlamentului.

Potrivit art.10 alin.2 - 5 din Legea privind exercitarea mandatului de senator sau de deputat şi art.73- 74
 din Regulamentul Sejm-ului respectiv art. 26 din Regulamentul Senatului, cererea pentru ridicarea imunităţii unui deputat /senator se adresează Preşedintelui Camerei din care acesta face parte, care o trimite Comisiei pentru regulament, etică şi afaceri. În urma examinării cererii, comisia adoptă un raport, în care formulează o propunere de acceptare sau, respectiv, de respingere a acesteia. Sejm-ul / Senatul adoptă raportul, fără a angaja dezbateri. 

Reglementările de ordin procedural menţionate anterior se aplică procedurii pentru angajarea răspunderii unui senator pentru comiterea unui delict sau pentru procedura de angajare a răspunderii civile ca urmare a încălcării drepturilor terţilor, precum şi pentru procedura de arestare sau deţinere a unui senator (art. 27 din Regulament).

Preşedintele Camerei trimite cererea preliminară de angajare a răspunderii constituţionale a unui senator în faţa Tribunalului de Stat către Comisia pentru regulament, etică şi afaceri ale senatorilor. Procedura este supusă dispoziţiilor Codului de procedură penală. Preşedintele comisiei trebuie să trimită o copie a cererii preliminare, împreună cu anexele acesteia, senatorului respectiv şi să îl informeze asupra dreptului de prezentare de observaţii scrise şi de probe într-o perioadă stabilită.
 Senatorul în cauză, asistat de către un avocat desemnat de acesta, poate participa la şedinţele comisiei destinate audierilor. 

Comisia pentru regulament, etică şi afaceri prezintă un raport Camerei respective alături de o moţiune de începere sau de oprire a procedurii. Alături de raport, comisia trebuie să prezinte Senatului o listă a potenţialilor procurori, aleşi dintre senatori. Dosarul constituit astfel trebuie să fie pus la dispoziţia senatorilor pentru o perioadă de minim 21 de zile anterior examinării de către Senat a cauzei. Senatul poate trimite raportul înapoi la comisie pentru completarea procedurii. 

Senatul adoptă o rezoluţie de începere a procedurii de angajare a răspunderii constituţionale prin majoritatea absolută a voturilor, în prezenţa a cel puţin jumătate din numărul total al senatorilor (art. 27a–27c din Regulament).
PORTUGALIA

Lipsa răspunderii civile, penale sau disciplinare a parlamentarilor pentru opiniile exprimate oral sau în scris, atât în cadrul cât şi în afara Parlamentului, cu condiţia ca acestea să fie formulate în exercitarea funcţiilor lor (art. 157(1) din Constituţie şi art. 10 din Statutul deputaţilor
). 

Excepţiile de la regulă o reprezintă comiterea de ofense sau insulte, în sensul art. 97(3) din Regulamentul Parlamentului. 

Lipsa răspunderii se aplică din ziua începerii mandatului şi oferă, ulterior expirării mandatului, protecţie împotriva urmăririi penale pentru opinii exprimate în cursul exercitării acestuia.

Inviolabilitatea este reglementată în art.157 alin.(3) din Constituţie şi, respectiv art.11(1) din Regulament. Inviolabilitatea priveşte doar procedura penală, acoperind toate infracţiunile şi protejând parlamentarii faţă de mandatele de arestare şi deţinere preventivă, precum şi faţă de mandatul de prezentare (art.117 din Constituţie şi Legea nr.34/87 din 16.07.1987, privind infracţiunile săvârşite de titularii de funcţii politice
).

Excepţia de la acest regim se referă la arestarea fără autorizarea Adunării în situaţia comiterii unui flagrant delict, iar infracţiunea respectivă să fie sancţionată cu pedeapsa cu închisoarea de cel puţin 3 ani (cum ar fi, de exemplu, infracţiunea de trădare).

Inviolabilitatea împiedică chemarea parlamentarului în faţa instanţei în calitate de martor, jurat sau expert, precum şi în calitate de reclamant sau acuzat fără autorizarea Adunării, cu excepţia situaţiei de comitere a unui fragrant delict (art. 157(2) din Constituţie şi art. 14(1) din Regulament). Pe de altă parte, acordarea permisiunii de către Adunare este obligatorie atunci când există dovezi suficiente de comitere a unei infracţiuni grave, a cărei pedeapsă maximă este închisoarea pentru mai mult de 3 ani. 

Protecţia prin intermediul inviolabilităţii se acordă pe toată durata mandatului şi acoperă toate procedurile judiciare demarate împotriva parlamentarului înainte de alegerea sa.

Imunitatea parlamentară (inviolabilitatea) poate fi ridicată, urmând procedura din art. 157(2) şi (3) din Constituţie şi art. 11(1) din Statutul deputaţilor. În această situaţie, parlamentarul trebuie ascultat, iar împotriva acelei decizii nu există nici o cale de atac.

Parlamentul nu poate condiţiona urmărirea penală şi/sau deţinerea unui membru al său şi nici nu poate suspenda urmărirea penală şi/sau deţinerea acestuia. 

În situaţia arestării preventive sau deţinerii, parlamentarul în cauză nu este autorizat să participe la lucrările Adunării. 
SPANIA

Imunitatea parlamentară este precizată în art. 71(1) din Constituţie şi în art.10 din Regulamentul Congresului
. Lipsa răspunderii se limitează la opiniile exprimate în scris sau oral şi la voturile exprimate în cadrul Parlamentului.
Excepţia de la această regulă se referă la comiterea unei ofense sau a unei insulte (art. 103(1) şi 104(3) din Regulament). 

Lipsa răspunderii se aplică din prima zi a mandatului şi oferă, ulterior expirării acestuia, protecţie împotriva urmăririi pentru opiniile exprimate în exercitarea mandatului. 

Inviolabilitatea este reglementată în art. 71(2) şi (3) din Constituţie şi în regula 11 din Regulamentul Congresului
. Ea priveşte doar procedurile penale, acoperind toate delictele şi apărând deputatul de la arestarea preventivă, deţinere şi de la demararea de proceduri judiciare împotriva sa. Trebuie precizat că inviolabilitatea nu se opune percheziţiei domiciliare. 

Excepţia are în vedere prinderea deputatului în flagrant delict, situaţie în care Preşedintele Congresului trebuie să adopte imediat măsurile care sunt considerate necesare pentru apărarea drepturilor şi prerogativelor Congresului şi ale membrilor săi (regula 12 din Regulamentul Congresului). Astfel, în situaţia arestării unui membru al Congresului sau a luării unei alte măsuri judiciare sau penale împotriva acestuia, Preşedintele Congresului trebuie să adopte imediat măsurile necesare.

Inviolabilitatea nu împiedică chemarea în instanţă a deputatului în calitate de martor.

Protecţia prin intermediul inviolabilităţii este asigurată pe toată durata mandatului şi acoperă şi procedurile judiciare instituite împotriva deputatului anterior alegerii sale.

Urmând procedura din art. 71(2) din Constituţie şi art.11 din Regulamentul Congresului, imunitatea parlamentară (inviolabilitatea) poate fi ridicată.
 În această situaţie, deputatul în cauză trebuie ascultat, iar împotriva hotărârii Congresului nu există cale de atac. 

La primirea unei cereri adresate de către o instanţă, Preşedintele Congresului, după consultarea Biroului, trebuie să prezinte cererea în termen de 5 zile Comisiei pentru statutul membrilor. Cererea adresată de către instanţă trebuie completată de documentele necesare, aşa cum reiese din dispoziţiile de drept comun în materie procesuală. 

Comisia respectivă trebuie să se pronunţe în termen de 30 de zile, după ascultarea membrului în cauză. Raportul elaborat de către comisie este prezentat plenului în prima şedinţă a acestuia. 

În termen de 8 zile de la adoptarea deciziei, de către plenul Congresului, referitoare la acordarea autorizaţiei sau respingerea cererii, Preşedintele trebuie să trimită decizia autorităţii judiciare, atenţionând respectiva autoritate de obligaţia sa de notificare a Congresului asupra oricăror acte procesuale (inclusiv decizii adoptate), care sunt pronunţate şi care pot afecta personal acel membru al Congresului. 

Cererea adresată de către autoritatea judecătorească este socotită a fi respinsă în situaţia în care Congresul nu se pronunţă asupra acesteia în termen de 60 de zile de la data primirii ei. 

În situaţia unei arestări preventive sau deţineri, deputatul în cauză nu este autorizat să participe la lucrările Parlamentului.

Instanţa judecătorească competentă în materia unei acţiuni penale împotriva membrilor Congresului / Senatului) este Curtea Supremă, Secţia Penală, în sensul art. 71(3) din Constituţie.
SUEDIA
Imunitatea parlamentară este limitată la opiniile exprimate oral şi în scris şi la voturile exprimate în cadrul Parlamentului
. În acest sens, potrivit art. 8 alin.1 din Legea privind Instrumentul de Guvernare
, lipsa de răspundere se referă la faptul că împotriva unui parlamentar nu se poate intenta o acţiune judiciară, nu poate fi lipsit de libertate şi nu i se poate restrânge circulaţia în cadrul statului, ca urmare a unui act sau declaraţie realizată în cadrul mandatului. 
Lipsa de răspundere începe din ziua dobândirii mandatului şi oferă, ulterior expirării mandatului, protecţie împotriva acţiunilor judiciare demarate în privinţa opiniilor exprimate în cursul mandatului.

Derogările de la acest regim privesc renunţarea la imunitate, prin votul Parlamentului, situaţie în care este necesar un vot de cinci şesimi din numărul membrilor, şi, respectiv, situaţiile în care parlamentarul se face vinovat de expresii injurioase şi insultă.

Conform art.8 alin.2 din Legea privind Instrumentul de Guvernare inviolabilitatea se referă doar la acţinile penale şi acoperă toate delictele, cu excepţia infracţiunilor pentru care pedeapsa minimă este de cel puţin 2 ani de închisoare. Inviolabilitatea protejează parlamentarul de arestare sau deţinere. 

Excepţiile de la regulă sunt situaţiile în care parlamentarul în cauză îşi recunoaşte vinovăţia sau în flagrant delict, sau dacă pedeapsa minimă pentru infracţiunea comisă este de minim 2 ani de închisoare. În aceste situaţii de excepţie se aplică dispoziţiile legislative în materia arestării sau deţinerii. Mandatul parlamentar se poate pierde şi prin decizie judecătorească.

Inviolabilitatea nu împiedică chemarea parlamentarului în instanţă în calitate de martor. 

Protecţia acordată prin inviolabilitate se acordă pe întreaga durată a mandatului parlamentar. Trebuie precizat şi faptul că inviolabilitatea nu se referă la procedurile judiciare demarate împotriva parlamentarului, pentru fapte comise anterior alegerii sale. Totuşi, protecţia împotriva arestării sau deţinerii în cursul mandatului se aplică şi procedurile judiciare menţionate anterior. 

Imunitatea parlamentară (sub aspectul inviolabilităţii) nu poate fi ridicată. De asemenea, Parlamentul nu poate condiţiona urmărirea şi/sau deţinerea unuia dintre membrii săi şi nici nu poate suspenda urmărirea penală şi/sau deţinerea membrului în cauză.

În situaţia în care un parlamentar este arestat sau deţinut, acesta nu este autorizat să participe la şedinţele Parlamentului.

SLOVACIA


În iulie 2012, membrii Parlamentului unicameral al Slovaciei (Consiliul Naţional) au votat în unanimitate (voturi pentru-144, prezenţi-144 parlamentari, număr total de parlamentari-150) proiectul de lege constituţională privind desfiinţarea imunităţii parlamentare împotriva urmăririlor penale (inviolabilitatea - reglementată în art.78(2) din Constituţie). Începând cu 1 septembrie 2012, deputaţii beneficiază de imunitate doar pentru declaraţiile politice şi pentru votul exprimat în cadrul lucrărilor Parlamentului. 

Imunitatea parlamentară este reglementată în art. 78(1) din Constituţie şi se aplică opiniilor exprimate în scris sau oral, atât în interiorul cât şi în afara Parlamentului, în exercitarea mandatului. 

În privinţa excepţiei de la acest regim, trebuie spus că parlamentarul poate răspunde disciplinar, în faţa Consiliului Naţional, pentru opiniile exprimate, care aduc atingere poziţiei şi reputaţiei acestei instituţii.
SLOVENIA

Conform art.205 din Regulamentul Adunării Naţionale, imunitatea parlamentară acoperă întregul mandat, de la alegerea deputatului şi până la expirarea mandatului.

Lipsa răspunderii penale a deputaţilor priveşte opiniile exprimate sau votul în cadrul Adunării Naţionale sau a organismelor sale de lucru (art. 83(1) din Constituţie
).

Inviolabilitatea este reglementată în art. 83(2) din Constituţie. Deputaţii nu pot fi deţinuţi şi împotriva acestora nu se poate iniţia urmărirea penală fără acordul Adunării Naţionale (art. 210 din Regulament
). 

Articolul constituţional citat anterior reglementează această interdicţie în contextul în care deputatul în cauză invocă inviolabilitatea sa. Pe de altă parte, Adunarea Naţională poate acorda imunitate şi deputatului care nu a invocat inviolabilitatea. 

Excepţia de la regulă se referă la situaţia comiterii unei infracţiuni pentru care sancţiunea aplicabilă este închisoarea de peste 5 ani. Totuşi, şi în această situaţie, Adunarea poate acorda deputatului în cauză imunitate. 

O altă excepţie priveşte flagrantul delict, cu aceeaşi limită a sancţiunii precizată anterior.
Pentru arestarea sau demararea procedurii de urmărire penală împotriva unui deputat care invocă sau nu imunitatea, organismul competent trebuie să formuleze o cerere către Preşedintele Adunării Naţionale. Preşedintele Adunării trimite imediat cererea respectivă sau notificarea privind arestarea sau iniţierea urmării penale Comisiei pentru mandat şi imunitate. Aceasta din urmă analizează solicitarea sau notificarea şi prezintă concluziile sale într-un raport în cadrul următoarei şedinţe a Adunării Naţionale. Comisia are dreptul să propună Adunării susţinerea concluziilor enunţate în solicitare sau notificare ori respingerea acestora. Comisia decide cu votul majorităţii membrilor săi prezenţi la şedinţă, totodată putându-se decide ţinerea unei şedinţe care să nu fie publice (art.205 -210 din Regulamentul Adunării Naţionale).

Adunarea Naţională trebuie să decidă în termen de 30 de zile de la primirea solicitării sau notificării, în temeiul raportului prezentat de către Comisia pentru mandat şi imunitate, putând admite sau respinge solicitarea ori notificarea. 

Cu ocazia examinării solicitării sau notificării, Adunarea Naţională nu evaluează probele şi nu apreciază dacă există sau nu dovezi suficiente privind comiterea infracţiunii şi nici dacă deputatul în cauză este ţinut să răspundă din punct de vedere penal. În plus, cu ocazia votului deputaţilor nu sunt necesare dezbateri sau explicaţii. La propunerea Comisiei pentru mandat şi imunitate sau a unui grup parlamentar, Adunarea Naţională poate decide adoptarea deciziei într-o şedinţă care nu este publică, situaţie în care pot avea loc dezbateri sau prezentarea de explicaţii. Decizia adoptată de Adunare se publică.
De asemenea, atunci când solicitarea sau notificarea se prezintă între sesiuni parlamentare, iar circumstanţele cauzei respective nu permit amânarea adoptării unei decizii în acest sens în cadrul următoarei sesiuni, Comisia pentru mandat şi imunitate este cea care decide admiterea sau respingerea solicitării ori notificării. Pe de altă parte, comisia este cea care, imediat şi în orice situaţie, trebuie să decidă menţinerea imunităţii unui deputat care se află în arest sau detenţie. Comisia trebuie să informeze Adunarea cu privire la deciziile pe care le adoptă la următoarea şedinţă a acesteia, Adunarea putând confirma sau infirma respectivele decizii.
UNGARIA
Imunitatea parlamentară este reglementată în art.4 alin.(2) şi (4) din Constituţie
, secţiunile 130 şi 131 din Regulamentul Parlamentului
 şi secţiunea 4
 din Legea privind statutul membrilor Parlamentului
. 
Lipsa răspunderii priveşte opiniile exprimate oral sau în scris de către parlamentari, atât în interiorul, cât şi în exteriorul Parlamentului.

Excepţiile de la această regulă se referă la divulgarea de secrete de stat, calomnia, defăimarea şi răspunderea civilă, potrivit secţiunii 4 din Legea privind statutul membrilor Parlamentului; ofensă, în temeiul secţiunii 54(2) din Regulamentul Parlamentului. 

Lipsa răspunderii începe în prima zi a mandatului şi oferă, ulterior expirării mandatului, protecţie împotriva urmăririi penale pentru opiniile exprimate în exercitarea mandatului.

Inviolabilitatea este precizată în secţiunile 130 şi 131 din Regulamentul Parlamentului şi secţiunea 5 din Legea privind statutul membrilor Parlamentului. 

Inviolabilitatea priveşte urmărirea penală, acoperind toate delictele şi apărând parlamentarii de la arestare şi de la deţinere, de la demararea urmăririi penale împotriva acestora şi de la percheziţiile domiciliare. 

Excepţia are în vedere situaţia comiterii unui flagrant delict, caz în care parlamentarul poate fi arestat fără aprobarea Parlamentului.

Pe de altă parte, inviolabilitatea nu împiedică chemarea parlamentarului în instanţă în calitate de martor. 

Protecţia prin inviolabilitate este asigurată începând din ziua alegerii în Parlament până la expirarea mandatului, precum şi între dizolvarea anticipată a Parlamentului şi alegerea noului Parlament. Ea acoperă şi procedurile judiciare demarate împotriva parlamentarului anterior alegerii sale.

Imunitatea parlamentară (inviolabilitatea) poate fi ridicată de către Parlament, pentru comiterea unor delicte cu caracter minor. În această situaţie, parlamentarul în cauză trebuie ascultat, iar împotriva deciziei adoptate nu există o cale de atac. 

Parlamentul nu poate condiţiona şi nu poate suspenda urmărirea penală şi/sau deţinerea.

În situaţia arestării preventive sau deţinerii, parlamentarul în cauză nu poate fi autorizat să participe la şedinţele Parlamentului.

Cererea de ridicare a imunităţii parlamentare se trimite Preşedintelui Parlamentului, de către procurorul general, potrivit secţiunii 6(2) din Legea privind statutul parlamentarilor. Preşedintele trimitere cererea Comisiei pentru imunităţi şi informează Parlamentul asupra acestui fapt, în cadrul următoarei şedinţe în plen. Comisia pentru imunităţi prezintă plenului proiectul de rezoluţie în termen de 30 de zile, iar Parlamentul decide asupra acesteia fără dezbatere, cu votul unei majorităţi de două treimi din parlamentarii prezenţi. Parlamentarul în cauză are dreptul de a-şi prezenta poziţia. Orice rezoluţie adoptată în legătură cu ridicarea imunităţii priveşte doar situaţia particulară, cuprinsă în cererea iniţială. 

Potrivit secţiunii 6 din aceeaşi lege, parlamentarii nu pot renunţa la imunitatea parlamentară, cu excepţia procedurilor judiciare referitoare la delicte cu caracter minor. Parlamentarii trebuie să informeze imediat Preşedintele Parlamentului cu privire la orice încălcare a imunităţii lor parlamentare, acesta din urmă adoptând măsurile necesare fără întârziere.
� Corneliu Turianu – Imunitatea parlamentară, Revista Dreptul nr.6/1999, p.22-25


� Corneliu Turianu - Discuţie în legătură cu eventuala modificare a reglementării imunităţii parlamentare şi a şefului statului, în Revista „DREPTUL” nr. 7/2001, p. 26-32 


� � HYPERLINK "http://www.legislationline.org/documents/section/constitutions" ��http://www.legislationline.org/documents/section/constitutions� 


� � HYPERLINK "http://www.parlament.gv.at/ENGL/PERK/RGES/GOGNR/gog02_P9-12.shtml" ��http://www.parlament.gv.at/ENGL/PERK/RGES/GOGNR/gog02_P9-12.shtml� 


� � HYPERLINK "http://www.dekamer.be/kvvcr/pdf_sections/publications/reglement/reglementF.pdf" ��http://www.dekamer.be/kvvcr/pdf_sections/publications/reglement/reglementF.pdf�


� � HYPERLINK "http://www.parliament.bg/en/const/" ��http://www.parliament.bg/en/const/� 


� � HYPERLINK "http://www.parliament.bg/en/rulesoftheorganisations" ��http://www.parliament.bg/en/rulesoftheorganisations� 


�� HYPERLINK "http://www.thedanishparliament.dk/Publications/My%20Constitutional%20Act%20with%20explanations/Chapter%205.aspx" ��http://www.thedanishparliament.dk/Publications/My%20Constitutional%20Act%20with%20explanations/Chapter%205.aspx�





�http://www.legaltext.ee/et/andmebaas/tekst.asp?loc=text&dok=X0000K2&keel=en&pg=1&ptyyp=RT&tyyp=X&query=p%F5hiseadus


�Denumirea acestei instituţii a fost tradusă în limba engleză drept „Chancellor of Justice”. Instituţia respectivă are o funcţie dublă: exercitarea controlului constituţional (asupra legislaţiei şi a activităţilor organelor administraţiei publice centrale şi locale) şi îndeplinirea sarcinilor care revin unui ombudsman. Cancelarul de justiţie are statut de independenţă, în conformitate cu art. 139 din Constituţie. În plus, alături de propunerea de începere a urmăririi penale împotriva parlamentarilor, cancelarul este abilitat să propună începerea urmăririi penale împotriva Preşedintelui Republicii, unui membru al Guvernului, Auditorului general, preşedintelui şi judecătorilor Curţii Supreme.


� � HYPERLINK "http://www.assemblee-nationale.fr/connaissance/constitution.asp" ��http://www.assemblee-nationale.fr/connaissance/constitution.asp�





� � HYPERLINK "http://www.assemblee-nationale.fr/connaissance/reglement.asp#P1137_133120" ��http://www.assemblee-nationale.fr/connaissance/reglement.asp#P1137_133120�


� Conferinţa Preşedinţilor este organul responsabil cu pregătirea şi organizarea lucrărilor Adunării Naţionale în şedinţă publică. Conferinţa se reuneşte la iniţiativa Preşedintelui Adunării Naţionale, o dată pe săptămână, când Parlamentul este în sesiune, de regulă marţi dimineaţa. 


Conferinţa Preşedinţilor este constituită, pe lângă Preşedintele Adunării Naţionale, din 6 vicepreşedinţi ai Adunării, 8 preşedinţi ai comisiilor permanente, raportorul general al Comisiei de finanţe, economie generală şi control bugetar, preşedintele Comisiei de afaceri europene, şi preşedinţii grupurilor parlamentare. Preşedinţii comisiilor speciale pot fi convocaţi la Conferinţa Preşedinţilor, la cererea acestora.


� � HYPERLINK "http://www.senat.fr/reglement/reglement_mono.html#toc250" ��http://www.senat.fr/reglement/reglement_mono.html#toc250�





� Conferinţa Preşedinţilor reuneşte în jurul Preşedintelui Senatului şi vicepreşedinţii, preşedinţii tuturor grupurilor parlamentare, preşedintele Comisiei de finanţe, preşedintele Comisiei de afaceri sociale şi preşedintele Comisiei de afaceri europene din Senat. Conferinţa preşedinţilor stabileşte programul de lucru al şedinţelor plenare ale Senatului, respectiv ordinea de zi. Conferinţa se reuneşte periodic pentru a stabili datele şi orele şedinţelor şi pentru a ratifica lista cu ordinea de examinare a textelor pentru care Guvernul a decis discutarea acestora, sau Senatul a propus examinarea. Un reprezentant al Guvernului participă la fiecare reuniune. Acesta este, de obicei, Ministrul pentru Relaţia cu Parlamentul, care informează Conferinţa Preşedinţilor cu privire la textele  pe care intenţionează să le înregistreze cu prioritate pe ordinea de zi.


� � HYPERLINK "https://www.btg-bestellservice.de/index.php?navi=1&subnavi=68&anr=80201000" ��https://www.btg-bestellservice.de/index.php?navi=1&subnavi=68&anr=80201000� 


� � HYPERLINK "https://www.btg-bestellservice.de/index.php?navi=1&subnavi=68&anr=80060000" ��https://www.btg-bestellservice.de/index.php?navi=1&subnavi=68&anr=80060000� 


�http://www.taoiseach.gov.ie/attached_files/html%20files/Constitution%20of%20Ireland%20%28Eng%29Nov2004.htm


� � HYPERLINK "http://www.ipu.org/parline-e/reports/2177_D.htm" ��http://www.ipu.org/parline-e/reports/2177_D.htm�





� � HYPERLINK "http://www3.lrs.lt/pls/inter3/dokpaieska.showdoc_e?p_id=389585" ��http://www3.lrs.lt/pls/inter3/dokpaieska.showdoc_e?p_id=389585�





�� HYPERLINK "http://www.legilux.public.lu/leg/textescoordonnes/recueils/constitution_droits_de_lhomme/CONST1.pdf" ��http://www.legilux.public.lu/leg/textescoordonnes/recueils/constitution_droits_de_lhomme/CONST1.pdf�


�� HYPERLINK "http://www.chd.lu/wps/wcm/connect/03d3a2804344ff9181b58dc6c93b4d35/R%C3%83%C2%A8glement+CHD-mars2012.pdf?MOD=AJPERES&CACHEID=03d3a2804344ff9181b58dc6c93b4d35" ��http://www.chd.lu/wps/wcm/connect/03d3a2804344ff9181b58dc6c93b4d35/R%C3%83%C2%A8glement+CHD-mars2012.pdf?MOD=AJPERES&CACHEID=03d3a2804344ff9181b58dc6c93b4d35�





� http://www.parlament.mt/constituion-of-malta?l=1


� House of Representatives (Privileges and Powers) Ordinance.


� � HYPERLINK "http://www.ipu.org/parline-e/reports/2336_D.htm" ��http://www.ipu.org/parline-e/reports/2336_D.htm�





� � HYPERLINK "http://www.ipu.org/parline-e/reports/2231_D.htm" ��http://www.ipu.org/parline-e/reports/2231_D.htm�


� � HYPERLINK "http://www.ipu.org/parline-e/reports/2255_D.htm" ��http://www.ipu.org/parline-e/reports/2255_D.htm�





� � HYPERLINK "http://www.ipu.org/parline-e/reports/2255_D.htm" ��http://www.ipu.org/parline-e/reports/2255_D.htm�





� http://www.ipu.org/parline-e/reports/2257_D.htm


� Lei n.º 34/87 – Crimes de responsabilidade dos titulares de cargos políticos.





� � HYPERLINK "http://www.ipu.org/parline-e/reports/2293_D.htm" ��http://www.ipu.org/parline-e/reports/2293_D.htm�


�� HYPERLINK "http://www.congreso.es/portal/page/portal/Congreso/Congreso/Hist_Normas/Norm/standing_orders_02.pdf" ��http://www.congreso.es/portal/page/portal/Congreso/Congreso/Hist_Normas/Norm/standing_orders_02.pdf�





�http://www.riksdagen.se/en/How-the-Riksdag-works/Democracy/The-Constitution/The-Instrument-of-Government/(reprezintă una dintre cele 4 legi fundamentale ce prevede funcţionarea statului, separaţia puterilor şi principii democratice)


� � HYPERLINK "http://www.scandinavianlaw.se/pdf/52-26.pdf" ��http://www.scandinavianlaw.se/pdf/52-26.pdf� 








� http://www.dz-rs.si/wps/portal/en/Home/PoliticniSistem/UstavaRepublikeSlovenije/besedilo/00d31a49-8f81-48d9-bd4e-a33607741d4e/!ut/p/b1/vZDLboJgEIWfxQcoMyP_hX_JrQotPxZQgY2hlxhAtDHGCk9fXNrEdNN0zmqSc86XHCihIC6UICKOkEO5r871tjrVh321u_6l2DwFcaocstGaScKAFjbXaUIYclhD4YyuYnThnbPxt5IQyvq1M77eOgMNJpngXExJMUtKLjkUY17ey89QQAY5sk3a9J_B0A5JM7wMURNPM58_U4sXPeSpzvw-VRWlftujtzQjf3uJspXWXtyftLd4XyVLx3Z3nIXJTyAiIQbzzAzdEE1Lm_8MfPx74M3iSFMkTqiYQmIkyIK1C3p-6D6gK4_9Q3LkV53tyeQb9UoEgQ!!/dl4/d5/L2dBISEvZ0FBIS9nQSEh/


�http://www.dzrs.si/wps/portal/en/Home/ODrzavnemZboru/PristojnostiInFunkcije/RulesoftheProcedureText


�http://www.kormany.hu/download/4/c3/30000/THE%20FUNDAMENTAL%20LAW%20OF%20HUNGARY.pdf


� http://www.parlament.hu/hazszabaly/resolution.htm


� http://www.parlament.hu/angol/legalstatuslaw.pdf


� � HYPERLINK "http://www.ipu.org/parline-e/reports/2141_D.htm" ��http://www.ipu.org/parline-e/reports/2141_D.htm�

